**Elena Vacvalová,** rod. **Kunštárová** (\* 15. január 1958, Hnúšťa-Likier) je slovenská redaktorka, humorista a príležitostná herečka.

Životopis
---------

Vyrastala v Tisovci. Jej rodičia boli učitelia. Počas štúdia sa venovala basketbalu, športovej streľbe a hádzanej. Po strednej škole nebola prijatá na VŠMU, začala preto študovať odbor televízna žurnalistika na Filozofickej fakulte Univerzity Komenského v Bratislave, ktorý absolvovala v roku 1981 a kde sa tiež zoznámila so svojím budúcim kolegom Oliverom Andrásym. So svojím prvým manželom má dcéru Elenu. Po štúdiách začala pracovať v redakcii časopisu *Kamarát*, kde sa zoznámila so svojím druhým manželom Jurajom Vacvalom. V roku 1987 začala pracovať v Československom rozhlase, kde moderovala reláciu *Humorikon* spolu s Oliverom Andrásym.

Reláciu *Humorikon* moderovala až do roku 1991. V roku 1992 začala opäť so svojím kolegom Oliverom Andrásym moderovať reláciu *Čo dokáže ulica*, ktorú Slovenská televízia vysielala až do roku 1997. V roku 1993 založila s Oliverom Andrásym a Stanislavom Gurkom produkčnú firmu Hattrick. Od roku 1995 moderovala v televízii VTV reláciu *Aj múdry schybí*, opäť spolu s Oliverom Andrásym. V roku 1998 reláciu prevzala TV Markíza, kde ju moderovala až do jeho zrušenia v roku 2010. Ďalšou reláciou, ktorú moderovala s Oliverom Andrásym bol *Dereš*, ktorý od roku 1999 vysielala TV Markíza.

Okrem relácií *Aj múdry schybí* a *Dereše*, ktoré moderovala spolu s Oliverom Andrásym, pribudli aj ďalšie programy, ktoré začala moderovať sama. V roku 2002 to bola relácia *Ružové okuliare* a po čase vystriedala Róberta Beňa v moderovaní relácie *Sedem s r.o.*, ktorú do roku 2008 vysielala TV Markíza a nasledujúci rok ju prevzala TV JOJ, ktorá ju premenovala na *Sedem* a vysiela ju dodnes.

V roku 2010 TV Markíza ukončila vysielanie relácie *Aj múdry schybí*, ktorú v roku 2012 prevzala RTVS a premenovala ju na *Nikto nie je dokonalý*. Elena Vacvalová spolu s Oliverom Andrásym ju moderovala do roku 2013. V roku 2016 začala na RTVS moderovať reláciu *Zlaté časy* spolu s Danom Heribanom, ktorého v roku 2017 nahradil Milan Lasica, ako stály hosť. V roku 2015 si zahrala aj vo filme *Andílek na nervy*, kde stvárnila rolu sociálnej pracovníčky.

Záľuby
------

Elena Vacvalová je veľkou milovníčkou zvierat, chová psa a 3 mačky. Usiluje sa o vybudovanie cintorína pre zvieratá v Bratislave.

Účinkovanie
-----------

### Televízia

#### Filmy

* 1995: *Hazard*
* 1999: *Šesť statočných*
* 2015: *Andílek na nervy*

#### Seriály

* 2007: *Ordinácia v ružovej záhrade*

#### Televízne relácie

* 1992: *Čo dokáže ulica*
* 1995: *Aj múdry schybí*
* 1999: *Dereš*
* 2001: *Sedem s r.o.*
* 2001: *Milionár*
* 2002: *Ružové okuliare*
* 2009: *Sedem*
* 2012: *Nikto nie je dokonalý*
* 2016: *Zlaté časy*

Referencie
----------

1. 1 2 3   *Humoristka Vacvalová oslávi 60: Kedysi bavila Slovensko, dnes kope v záhrade!* [online]. telkac.zoznam.sk, 2018-01-14, [cit. 2021-09-24]. Dostupné online.
2. 1 2  Elena Kunštárová. In:  *Osoby, ktoré získali titul na UK* [online]. Bratislava: Univerzita Komenského, [cit. 2021-09-24]. Dostupné online. Archivované 2021-09-24 z originálu.
3. ↑  Vacvalová, Elena, 1958. In:  *Heslár SFÚ* [online]. Bratislava: Slovenský filmový ústav, [cit. 2021-09-24]. Dostupné online.
4. 1 2  HABLÁKOVÁ, Martina. Andrásymu sa Vacvalová páčila, ona si ho na prvom stretnutí podala. *Pravda* (Bratislava: Perex), 2009-02-17. Dostupné online [cit. 2021-09-24]. ISSN 1336-197X.
5. ↑  NOVOTNÁ, Anna. Kde stretli osudovú lásku?. *SME* (Bratislava: Petit Press), 2010-11-15. Dostupné online [cit. 2021-09-24]. ISSN 1335-4418.
6. ↑  HATTRICK, spol. s r.o. In:  *Obchodný register na internete* [online]. Bratislava: Ministerstvo spravodlivosti SR, [cit. 2021-09-24]. Dostupné online.
7. ↑   *Cintorín Borievka : Ambasádor Cintorína Borievka Eňa Vacvalová* [online]. cintorinborievka.sk, [cit. 2021-09-24]. Dostupné online.

Externé odkazy
--------------

* Elena Vacvalová v Česko-Slovenskej filmovej databáze

Zdroj
-----

*Tento článok je čiastočný alebo úplný preklad článku Elena Vacvalová na českej Wikipédii.*